SKRIFTLIG FORESPØRGSEL E-1683/01

af José Ribeiro e Castro (UEN) til Kommissionen

(14. juni 2001)

Om: Utryghed i Sydafrika Mord på medlemmer af det portugisiske samfund

Den måde, som afslutningen af apartheidstyret og hele overgangen til demokrati gennemførtes på i Sydafrika, samt de demokratiske institutioners funktion i de seneste år har nydt almindelig anerkendelse på internationalt plan, således som det kommer til udtryk i beundringen for og værdsættelsen af Nelson Mandela som person og forbillede. Det skal på ingen måde anfægtes.

Men i de seneste år har en bølge af voldskriminalitet, som tilsyneladende er forbundet med akutte sociale problemer, skabt alvorlige forstyrrelser i det sydafrikanske samfund og i særlig voldsom grad ramt medlemmer af det portugisiske samfund i landet, som navnlig ernærer sig som mindre forretningsdrivende.

Sidste uge blev endnu en mindre portugisisk forretningsdrivende, Noel Bernardo Nunes, 65 år gammel, som havde boet 40 år i Sydafrika, myrdet i Cape Town. Siden årets begyndelse er et dusin portugisere blevet myrdet, og i løbet af de sidste fire år er ifølge pressen 388 portugisere døde som ofre for den voldskriminalitet, som navnlig har ramt området omkring Johannesburg.

Den berettigede bekymring, som disse hændelser har vakt i det portugisiske samfund, førte for nogle måneder siden til demonstrationer i gaderne med krav om passende beskyttelse. En række misforståelser og en fejlagtig opfattelse i dele af den sydafrikanske regering førte imidlertid til en beklagelig polemik om dette initiativ. Sagen er politisk set klart ømtålelig, men det vigtigste er, at der træffes effektive foranstaltninger, som kan yde passende beskyttelse af menneskers sikkerhed og liv.

Disse portugisiske borgere er også borgere i Den Europæiske Union, som har udmærkede muligheder for at protestere over for de sydafrikanske myndigheder, og som desuden kan tilbyde den nødvendige bistand.

Kommissionen bedes på den baggrund oplyse følgende: Følger Kommissionen forværringen af voldskriminaliteten i Sydafrika, som har ført til mord på så mange portugisere og givet anledning til berettiget bekymring? Hvilke foranstaltninger har den truffet eller agter den at træffe i den forbindelse over for den sydafrikanske regering?

Svar afgivet på Kommissionens vegne af Poul Nielson

(7. september 2001)

Europa-Kommissionen følger udviklingen, også i kriminaliteten, i Sydafrika nøje. Kommissionen mener, at den høje kriminalitet er en trussel for sydafrikanske borgere og for de udlændinge, herunder EU-borgere, der lever i landet. Den er også bange for, at kriminaliteten kan skade landets rygte i udlandet og begrænse udenlandske investeringer og have en dårlig indflydelse på økonomien i det hele taget.

Kommissionen har ved flere uformelle lejligheder givet udtryk for sine synspunkter over for de sydafrikanske myndigheder, enten i forbindelse med besøg fra Sydafrika eller gennem sin delegation i Pretoria.

Selv om det nuværende flerårige vejledende program ikke fokuserer på kriminalitetsforebyggelse, er Kommissionen overbevist om, at bedre sociale og økonomiske forhold vil have en positiv indflydelse på kriminaliteten. EU's udviklingspolitik bidrager til dette. Kommissionen har tidligere ydet støtte til to programmer, der støtter den sydafrikanske politistyrke, og det ene af disse programmer løber fortsat.

Der vil blive sendt en kort beskrivelse af det igangværende program til det ærede medlem og til Europa-Parlamentets sekretariat.